АҞӘА, хәажәкыра 7 - Sputnik. Аԥсны ААР аусура иалагеит автомҩатә ԥҟарақәа реилагара азгәаҭаразы аҳәынҭқарратә проект, абри атәы аанацҳауеит амчратә усбарҭа асаит.
Атехникатә хархәагақәеи, насгьы еизырҳаз аппараттә комплекси рыбзоурала иаҧҵан автотранспорт аныҟәара аҭагаларазы иакыу асистема, ҳәа азгәаҭоуп Аԥсны ААР аҟны.
ААР Аҳәынҭқарратә автоинспекциа аусбарҭа аиҳабы Баҭал Агрба иажәақәа рыла, зыӡбахә ыҟоу асистема ҳәынҭқарратә проектуп, ААР атехникатә лшарақәа ирыбзоураны еиҿкаау усуп, амҩатә-ҧҟарақәа реилагаразы ахараҧсақәа зегьы шеизакыу ареспублика аҳәынҭқарратә биуџьет ахь инеиуеит. Иазгәеиҭеит, уаанӡа автофиксациа акомплексқәа рыла еиқәзыршәоз акоммерциатә еилазаара "Трансбезопасности" дареи ирыбжьаз аиқәышаҳаҭратә еизыҟазаашьақәа шаԥыху.
Иахьатәи аамҭазы ареспубликатә мҩаду хада иаԥну Аԥсны араионқәа хәба рҟны, амҩақәа рҟны аҭагылазаашьа автомониторинг ҟазҵо асистемахь иаҿакыуп аа-комплекск.
Асистема апрограмматә хәҭа Аҧсны Аҩныҵҟатәи аусқәа рминистрра, аинформациа аус адулара ацентр абаза аҟны еиҿкаауп, уахыи-ҽныи аҭыҧ змоу амҩатә ныҟәарақәа зегьы рзы адыррақәа ишьақәыргылоу афоторадартә комплексқәа иҭаргалоит. 2020 шықәсазтәи аналитикатә еихшьаалақәа рхархәарала, арҭ алкаақәа ирыбзоурахеит амҩа-ныҟәаратә ԥҟарақәа реилагара ҭазгало автофиксациа асистема арҿыцрагьы.
Уахынла аусура арманшәаларазы амҩа- ныҟәаратә ԥҟарақәа реилагаразы автофиксациа ҟазҵо акамерақәа арлашагақәа рыла еиқәыршәоуп. Амашьынарныҟәцаҩцәа рзы афотои авидеои анызҵо амыругақәа ахьықәыргыло аҭыҧ ишазааигәахо дзырдыруа адыргақәа ықәыргылоуп, арҭқәа зегьы ареспублика амҩадуқәа рҟны азинеилагарақәа рпрофилактика, амҩа-траспорттә хҭысқәа рыҟамларазы цхыраагӡақәоуп.
Иара убас, амҩа- ныҟәаратә ҧҟарақәа реилагаразы ахараҧсатә ҧарахшәаара алыршахоит POS- терминалқәеи, абанктә кассақәеи рыла анаҩсгьы, амобилтә цҵа алагьы, ус еиҧш алшара ҟаҵоуп ахараҧса амазаара узырбо, ААР аофициалтә саит аҟны иҭагалоу иҿыцу амодультә информациатә маҵзура иабзоураны, ҳәа иҳәеит ААР аштаб аинформациа- техникатә ҟәша аиҳабы Едуард Сиргинаа.
АҞӘА, мшаԥы 14 - Sputnik. Бадри Есиава. Аԥсны атәылахьчара аминистрра аррамаҵзурауаа "Саянский марш" аҽазыҟаҵара хдыркәшеит, абри атәы иҳәеит аподполковник Алиас Уанаҿа.
Иара еиҭеиҳәеит аҽазыҟаҵарақәа мшаԥы 8 раахыс есыҽны ишымҩаԥысуа асааҭ 6:00 инаркны асааҭ 19:00 рҟынӡа, жәеиза хырхарҭа рыла.
"Арҭ ахырхарҭақәа зегь рынагӡаразы ашьхараҿ, ацаҟьарақәа ирҿысуа аҭыԥқәа ирылгоу амаршрут уахысроуп. Иаҳҳәап, ахысырҭақәа рҿы унеиаанӡа 2,5 километра ашьха аика уқәсны уцароуп. Уажәы уа ԥшь-метрак асы шьҭоуп", - иҳәеит иара.
"Ергаки" аҳауатә ҭагылазаашьа Аԥсны ашьхаратә ҳауа иазааигәоуп асыҭәҳәақәа рыҟазаара ада.
Аԥснытәи аруаа разыҟаҵара аруадаҩит абаза ахьыҟоу аҳаракыра –3000 метра амшын иахыкны. Аԥхьатәи амшқәа рзы ҳаруаа аҳауатә ҭагылазаашьа рҽандыршәон. Убри аан аҽазыҟаҵарақәа мҩасуан аха еиҳа ирԥсыҽны.
Аподполковник иҳәеит аицлабрақәа ҩ-етапкны ишымҩаԥгахо. Аԥынгылақәа змоу азеиԥш маршрут 50 километра иҟоуп. Аруаа ирзыԥшуп асыԥса иагаз еиқәырхара, ашьхаҿҟьара ашәҩақәа рыла албаара, аԥшыхәра амҩаԥгара, ашәҩа ианықәныҟәо ахысра амҩаԥгара, ацаҟьарақәа "ацгәы" ҳәа изышьҭо аҵаақәныҟәагақәа рхархәарала рҿысра, ашахақәа рыла аҿҟьарақәа рылбаара.
"Аицлабра актәи амш азы 25 километра иахысны абнараҿы ақьала ргыланы иԥхьароуп. Уа адәныҟантә цхыраарада иҟазароуп. Ашьыжь аҩбатәи аетап иалагоит. Аиҭах 25 километра иахысроуп егьырҭ аусдҵақәа мҩаԥганы", - иҳәоит Уанаҿа.
Иара иазгәеиҭеит иҟаҵатәу зегьы ауадаҩра ду шрымоу, аха Аԥснытәи аруаа рзы еиҳа иуадаҩу, изышьцылам "ацыгәқәа" рыла ацаҟьарақәа рҿысроуп.
Аԥснытәи акоманда ари аицлабра раԥхьаӡа ишалахәугьы ргәы карыжьуам, рхы бзианы иаадырԥшып ҳәа игәыӷуеит.
Акомандақәа амаршрут ишахысызи рҿаԥхьа иқәгылаз адҵақәа шынарыгӡази рыхә ршьоит аӡбаратә коллегиа – атәыла-лахәылақәа рхаҭарнакцәа. Авертолиотқәа рҟынтәи онлаин режимла авидеорбарақәа мҩаԥгахоит. Уи иаҭахханы иҟалар иаразнакы ацхыраара алнаршоит, уи адагьы команда-цыԥхьаӡа аинструкторцәа рыцуп.
АрМИ-2021 аҳәаақәа ирҭагӡаны иазыԥхьагәаҭоуп 15 тәыла рҿы 34 конкурса еицлабра рымҩаԥгара. Аицлабра иалахәуп Урыстәыла акомандақәа фба, Аԥсны, Китаи, Аахыҵ Уаԥстәыла, Таџьикистан, Киргизиа, Узбекистан.
Иара убас шәаԥхьар ҟалоит:
АҞӘА, мшаԥы 14– Sputnik, Асмаҭ Ҵәыџьԥҳа. Аԥсны Иреиҳаӡоу аӡбарҭа ахашшааратә коллегиа Аҟәатәи ақалақьтә еизара Ахра Аҩӡба лаҵара 5 рҟынӡа ибаандаҩра аҿҳәара иахьацнаҵаз азы ахьчаратә ган Иреиҳаӡоу аӡбарҭахь инанашьҭыз ашшыԥхьыӡ иақәшаҳаҭымхеит.
Ахра Аҩӡба даанкылан хәажәкыра 4 рзы. Азинхьчаратә усбарҭақәа русзуҩцәа хәажәкыра 4 рзы Ахра Аҩӡба дахьынхоз аҩнаҟны иаадырԥшит иҵәахыз абџьар, аџьаԥҳаны, ахархәага ҷыдақәа, арадиодырраҭара мҩаԥызго ашьақәгылақәа. Ашьаус хацыркын уаанӡа еиқәшаҳаҭханы абџьари аџьаԥҳани азакәаншьаҭа рымамкәа раахәара, рыҵәахра, рымҩангара, рныҟәгара ахьымҩаԥыргоз азы.
Хәажәкыра 7 рзы Аҟәатәи ақалақьтә ӡбарҭа Ахра Аҩӡбеи ихьчаҩцәа: Талех Гасанов, Аслана Гуатижев, Андреи Локтионов, Станислав Культа мызкы – мшаԥы 5 рҟынӡа ҭакрала ирхыргарц аӡбамҭа аднакылеит.
Мшаԥы 1 азы Аҟәатәи ақалақьтә ӡбарҭа Станислав Культа, Андреи Локтионов, Аслан Гуатижев рырбаандаҩратә ҿҳәара аҽа мызкы ацнаҵеит, 2021 шықәса лаҵара 4 аҟынӡа. Убри аан аус аҽа лахәылак – Талех Гасанов иганахь ала Апрокуратура хада азыҳәа иақәшаҳаҭымхеит.
Мшаԥы 2 рзы Аҟәатәи ақалақьтә ӡбарҭа Ахра Аҩӡба лаҵара 5 рҟынӡа ибаандаҩра аҿҳәара иацнаҵеит.